Käesolevas aruandes kirjeldatakse ELi humanitaarabi vabatahtlikke käsitleva algatuse rakendamist 2017. aastal. Aruanne koostatakse vastavalt määruse (EL) nr 375/2014 artiklile 27, milles nõutakse, et komisjon esitaks Euroopa Parlamendile ja nõukogule aastaaruanded kõnealuse määruse rakendamisel tehtud edusammude kohta. Varasemad aruanded on veebis kättesaadavad.

Vastavalt Lissaboni lepingule käivitas Euroopa Liit 2014. aastal ELi humanitaarabi vabatahtlike algatuse. Selle eesmärk on tugevdada ELi suutlikkust anda vajaduspõhist humanitaarabi ning tugevdada haavatavate või õnnetustes kannatanud kolmandate riikide kogukondade suutlikkust ja vastupanuvõimet. Samal ajal võimaldab see Euroopa kodanikel näidata üles solidaarsust abivajajatega, osaledes nendes riikides võetavates humanitaarmeetmetes.

ELi humanitaarabi vabatahtlike taust on mitmekesine ning neil on erinevaid oskusi, mis on vabatahtlike lähetamisel ja võimalike ELi humanitaarabi vabatahtlike valimisel kasutatava vajaduspõhise lähenemisviisi teene. Kõige sagedamini nõutavate oskuste hulka kuuluvad katastroofiohu juhtimine, teabevahetus, finantsvaldkond ja raamatupidamine, projektijuhtimine ning kliimamuutustega kohanemine, sooline võrdõiguslikkus ja kogukonnapõhine areng.

2015. aasta konkursikutse kahe projekti raames lähetati 44 ELi humanitaarabi vabatahtlikku ning 2016. aasta konkursikutse raames 162 ELi humanitaarabi vabatahtlikku. Selle tulemusena oli 2017. aasta lõpuks / 2018. aasta alguseks 28 riiki kokku lähetatud 206 ELi humanitaarabi vabatahtlikku. ELi humanitaarabi vabatahtlikke lähetati üle kogu maailma, välja arvatud riigid, kus on käimas relvastatud konfliktid. Kuigi vabatahtlike arv kasvab, jääb see märgatavalt alla 2020. aastaks seatud esialgsest eesmärgist jõuda 4000 ELi humanitaarabi vabatahtlikuni. Selle põhjusteks on osalemisel esinevad takistused, näiteks organisatsioonide sertifitseerimine või vajadus luua ELi rahastuse taotlemiseks partnerlus teiste organisatsioonidega. ELi humanitaarabi vabatahtlike algatuse vahehindamine annab selle kohta üksikasjalikku teavet.

Lähetamisprojekti „EU Aid Volunteers ACTing against disaster risks (EUAVACT)“ viib ellu ACT Alliance'i organisatsioonide konsortsium ning see hõlmab 38 vabatahtliku kohta. Projekti eesmärk on tõhustada viies riigis (Etioopia, Uganda, Nepal, Bangladesh ja Kambodža) (ELi) humanitaarmeetmeid, katastroofiohu vähendamist ja vastupanuvõimet, tugevdades kohalike vabaühenduste ning haavatavate ja katastroofiohuga kogukondade liikmete püüdlusi toetada tõhusamalt (ELi) humanitaarmeetmeid, katastroofiohu vähendamist ja vastupanuvõimet. Organisatsiooni kontor asub Phom Penhis ja sellised väljasõidud annavad suurepärase võimaluse näha oma silmaga meetmete rakendamist. Kampong Speu provintsi kogukondadesse suundunud väljasõidu puhul käsitlesid meetmed näiteks elukvaliteedi parandamist ja haavatavas olukorras olevate inimeste toiduvaliku laiendamist. Kliimamuutustega kohanemise kava kohaselt ehitatud veehoidla ja kanal suurendasid vastupanuvõimet ja mitmekesistasid köögiviljade (tomatid, arbuusid, kurgid ja baklažaanid) pideva varustamisega kogukonna igapäevast toiduvalikut.“ (ELi humanitaarabi vabatahtliku lugu Kambodžast)

Lähetamisprojekti „EU Aid Volunteers in action“ juhivad kaks Euroopa vabaühendust Gruppo di Volontariato Civile (Itaalia) ja Alianza por la Solidaridad (Hispaania) ning 13 kolmandate riikide organisatsiooni, keda toetab üks Bologna Ülikooli assotsieerunud üksus. Projekti eesmärk on kaasata Euroopa kodanikke humanitaarabi operatsioonidesse. Selleks lähetatakse 38 ELi humanitaarabi vabatahtlikku.

Concern Worldwide'i (Iirimaa) juhitud projekti „Strengthening Human Resource Capacity for Volunteer Management and Humanitarian Response“ eesmärk oli tõhustada lähetavate organisatsioonide inimressursside süsteeme, et parandada osalevate organisatsioonide vabatahtlike juhtimise suutlikkust, eesmärgiga täita ELi humanitaarabi vabatahtlike sertifitseerimisnõuded, ning jagada ELi humanitaarabi vabatahtlikke käsitleva algatuse raames teadmisi ja kogemusi. Konsortsiumi partnerid said lähetavate organisatsioonide sertifikaadid ning osalevad praegu projektides, mille raames lähetatakse ELi humanitaarabi vabatahtlikke.

Polska Akcja Humanitarna Fundacja (Poola ) juhitud projekt „Technical Assistance for Humanitarian Aid Organisation from Central Eastern Europe to Enable Efficient Deployment of Volunteers“ tõi kokku organisatsioonid Poolast, Tšehhi Vabariigist, Eestist ja Slovakkiast. Projekti põhieesmärk oli aidata konsortsiumi sertifitseerimisprotsessis ELi humanitaarabi vabatahtlikke käsitleva algatuse raames lähetavaks organisatsiooniks saamisel. Projekti raames korraldati sihtotstarbelisi koolitusi, mille tulemusena suurenes inimressursside, vabatahtlike juhtimise, teadmushalduse ja projektijuhtimise alal koolitatud inimeste arv. Projekti eesmärk oli ka parandada igas organisatsioonis teadmushaldust, et aidata vältida teadmiste äravoolu, mis tekib töötajate rotatsiooni tõttu, ning lihtsustada teadmiste ja kogemuste levitamist töötajate ja vabatahtlike hulgas.

Stichting Interkerkelijke Organisatie Voor Ontwikkelingssamenwerking (Madalmaad) juhitud projekti „ACT for Humanitarian Capacity Development in EU Aid Volunteers initiative“ raames loodi ulatuslik konsortsium, kuhu kuulusid organisatsioonid sellistest riikidest nagu Etioopia, Nepal, Uganda ja Bangladesh. Erinevaid meetmeid nagu e-õpet, organisatsioonide suutlikkuse hindamist ja hädaolukordadeks valmisoleku ja vastupanuvõime suurendamise kavasid ning koolitusi ühendades võtsid partnerid eesmärgiks ELi humanitaarabi vabatahtlikke käsitleva algatuse sertifitseerimisnõuete täitmise ning katastroofiohuga riikides kohalike ja üleriiklike vabaühenduste humanitaarabi suutlikkuse ja juhtimisvõimekuse suurendamise.

ELi humanitaarabi vabatahtlikke lähetada või vastu võtta soovivad organisatsioonid peavad omama ELi humanitaarabi vabatahtlikke käsitleva algatuse sertifitseerimismehhanismi raames väljastatud lähetavate (ELis asuvad vabaühendused või ametisutused) või vastuvõtvate (kolmandates riikides asuvad vabaühendused, ametiasutused või rahvusvahelised organisatsioonid) organisatsioonide sertifikaati.Kõnealune mehhanism kontrollib, et osalevad organisatsioonid on suutelised kohaldama ELi humanitaarabi vabatahtlikke käsitleva algatuse raames kehtestatud vabatahtlike juhtimist käsitlevaid nõudeid juhtida vabatahtlikke enne nende lähetamist ja selle ajal.

Algatusega seotud teavitustöö hõlmas 2017. aastal võimalikele ELi humanitaarabi vabatahtlikele ja ELi humanitaarabi vabatahtlike organisatsioonidele suunatud erinevate videote tootmist ning üldsusele algatuse kohta teabe edastamist. Komisjon, partnerorganisatsioonid ja muud välised meedia- ja valitsusvälised organisatsioonid kasutasid rahvusvahelise vabatahtlike päeva raames teabepaketti, milles tõsteti esile ELi humanitaarabi vabatahtlike tööd kohapeal ja nende solidaarsust abivajajatega.

ELi humanitaarabi vabatahtlike platvormi kaudu pakutakse üksikasjalikku teavet vabadest täisajaga vabatahtliku kohtadest ja veebipõhisest vabatahtlikust tegevusest. Platvorm hõlmab ka vahendeid ELi humanitaarabi vabatahtlike juhtimiseks, edukalt vabatahtlike koolituse läbinute andmebaasi, vahendeid veebipõhiste vabatahtlike tegevuste juhtimiseks, koostööruume vabatahtlikele ja projektidele, avalikku foorumit, kus avaldatakse algatust käsitlevaid postitusi, võimalust postitada lugusid projektidest, ning aruandlus- ja järelevalvevahendeid. Platvormi külastatakse üle kogu maailma ning vabade vabatahtliku kohtade teavitussüsteemiga oli 2017. aasta lõpuks ühinenud ligikaudu 1 500 huvilist.

2017. aasta veebruaris toimus ELi humanitaarabi vabatahtlike võrgustikuga lähetamisprojektide ning ELi humanitaarabi vabatahtlike algatuse raames sertifitseerimise või tehnilise abi või suutlikkuse suurendamise projektide kaudu seotud organisatsioonidele suunatud võrgustiku õpikoda. Õpikoja põhieesmärk oli koguda osalevatelt humanitaarabi ja vabatahtlike organisatsioonidelt tulevaste ELi humanitaarabi vabatahtlike programmide kavandamiseks kogemusi, nõuandeid ja arvamusi. Õpikojast võttis osa 93 osalejat 45 ELi ja kolmandast riigist. Osalevatel organisatsioonidel paluti ka nimetada teisi organisatsioone, kellega nad sooviksid algatuses osalemiseks partnerlusse astuda, et suurendada teadlikkust algatuse kohta. Võrgustiku õpikoda täiendasid aasta vältel ELi riikides toimunud teavitusüritused.

Hariduse, Audiovisuaalvaldkonna ja Kultuuri Rakendusamet korraldas 5. aprillil 2017 teabepäeva, et selgitada ELi humanitaarabi vabatahtlikke käsitleva algatuse raames 2017. aastaks kasutada olevaid rahastamisvõimalusi. Üritusel osales 83 osalejat ning seda oli võimalik jälgida ka interneti vahendusel.

Vastavalt määruse artikli 27 lõike 4 punktis b sätestatule peab komisjon esitama Euroopa Parlamendile ja nõukogule tulemuste ja määruse (EL) nr 375/2014 (ELi humanitaarabi vabatahtlikke käsitleva algatuse kohta) rakendamise kvalitatiivsete ja kvantitatiivsete aspektide kohta vahehindamisaruande. Välistöövõtja koostatud aruanne valmis 2017. aastal ning selles esitati hinnang saavutatud tulemustele ning määruse rakendamise kvalitatiivsetele ja kvantitatiivsetele aspektidele. See hõlmas hinnanguid algatuse mõju kohta humanitaarabi sektorile ning programmi kulutõhususele programmi kolmel esimesel rakendamisaastal pärast selle asutamist 2014. aastal. Üldine järeldus on, et algatus pakub lisaväärtust ja selle eesmärgid on sidusrühmade jaoks olulised. Lahendada tuleks järgmised probleemid: protsesside ja haldusmenetluste lihtsustamine, lähetamiste kestuse lühendamine, olemasolevate komisjoni programmide ja projektidega sünergia edendamine, protsesside rahastamise (vabatahtlike juhtimise või korraldusliku võimekuse ja suutlikkuse toetamine) asemel humanitaarmõju saavutamisele keskenduvale tegevusele keskendumine. Komisjoni aruanne Euroopa Parlamendile ja nõukogule ELi humanitaarabi vabatahtlikke käsitleva algatuse rakendamise vahehindamise kohta sisaldab rohkem üksikasju tulemuste ja võimalike valdkondade kohta, kus algatust edasi arendada.

IV. Kokkuvõte ja edasised sammud

ELi humanitaarabi vabatahtlikke käsitleva algatuse raames 2017. aastal tehtud edusamme iseloomustas eelmistel aastatel rahastatud lähetamis- ning suutlikkuse suurendamise / tehnilise abi projektide jätkuv rakendamine. 2017. aastal valiti välja kuus uut vabatahtlike lähetamisprojekti, neli tehnilise abi projekti ning neliteist suutlikkuse suurendamise projekti. Kolmandatesse riikidesse lähetatavate ELi humanitaarabi vabatahtlike arv kasvab jätkuvalt: 2017. aasta pakkumismenetluse tulemusena toimus 175 lähetust, eelmistel aastatel toimus 2015. aasta pakkumismenetluse 44 lähetust ja 2016. aasta pakkumismenetluse raames 162 lähetust. Vabatahtlikud olid taas väga rahul koolitusprogrammiga ning 2018. aastaks kavandatakse rohkem koolitusi kui 2017. aastal. Lisaks hispaaniakeelsetele koolitustele kavandatakse ka prantsuskeelseid koolitusi.

Käimasoleva sertifitseerimisprotsessi tulemusena sertifitseeriti 2017. aastal 63 organisatsiooni (lisaks 2015. aastal sertifitseeritud 20 organisatsioonile ja 2016. aastal sertifitseeritud 62 organisatsioonile). 2017. aasta lõpuks oli sertifitseeritud 145 lähetavat ja vastuvõtvat organisatsiooni. See tähendab, et algatuse raames on saavutatud kriitiline mass sertifitseeritud organisatsioone, et lähetada suuremal hulgal vabatahtlikke. 2017. aastal lihtsustati veelgi sertifitseerimisprotsessi ning lihtsustatud vormid tehti 2018. aastal veebis kättesaadavaks.

ELi humanitaarabi vabatahtlike platvormi on edasi arendatud ning selles on avaldatud esimesed veebipõhise vabatahtliku tegevuse kuulutused. Platvormi raames on ka võimalik pakkuda veebipõhiseid vabatahtlike kohtasid, kelle ülesandeks on suutlikkuse suurendamise ja tehnilise abi projektide tegevuse toetamine näiteks teadusuuringute kaudu. Seepärast eeldatakse, et veebipõhiste lähetuste arv hakkab lähikuudel kasvama. 2018. aastal hakatakse ELi humanitaarabi vabatahtlike platvormi kasutama üha rohkem vabatahtlike lugude avaldamiseks ning seda kohandatakse veelgi, et vastata organisatsioonide vajadustele seoses vabatahtlike juhtimisega.

Iga-aastases töökavas kehtestatud algatuse eesmärkide ja prioriteetide kohaselt jätkatakse 2018. aastal eespool kirjeldatud tegevusi, et üha enam vastuvõtvaid ja lähetavaid organisatsioone saaksid kasu suutlikkuse suurendamist ja tehnilist abi käsitlevatest meetmetest, ning lähetada kolmandatesse riikidesse veelgi rohkem ELi humanitaarabi vabatahtlikke.